URDHËR
Nr. 238, datë 27.5.2021

PËR DELEGIMIN E KOMPETENCAVE

Në mbështetje të pikës 4 të nenit 102, të Kushtetutës së Republikës së Shqipërisë, të nenit 28 dhe 29, të ligjit nr. 44/2015, “Kodi i Procedurave Administrative i Republikës së Shqipërisë”, të ligjit nr. 113/2020, “Për shtetësinë”, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave, të pikave 2 dhe 3, të nenit 11, të ligjit nr. 90/2012, “Për organizimin dhe funksionimin e administratës shtetërore”,

URDHËROJ:

1. Delegimin e kompetencave zëvendësministrit të brendshëm z. Andi Mahila të praktikave të mëposhtme:
a) Trajtimin dhe ndjekjen e procedurave për shtetasit që aplikojnë për fitimin, rifitimin e shtetësisë shqiptare dhe për shtetasit që kërkojnë heqjen dorë nga shtetësia shqiptare.
b) Nënshkrimin e kërkesave drejtuar Shërbimit Informativ të Shtetit për shtetasit që aplikojnë për fitimin, rifitimin e shtetësisë shqiptare dhe për shtetasit që kërkojnë heqjen dorë nga shtetësia shqiptare.
c) Nënshkrimin dhe paraqitjen e kërkesës, së bashku me dokumentacionin shoqërues drejtuar Presidentit të Republikës, për shtetasit që aplikojnë për rifitimin e shtetësisë shqiptare dhe për shtetasit që kërkojnë heqjen dorë nga shtetësia shqiptare.
2. Delegimin e kompetencave Drejtorit të Përgjithshëm Rregullator dhe Përputhshmërisë znj. Silvana Banushi të praktikave të mëposhtme:
a) Nënshkrimin e kërkesave drejtuar Drejtorisë së Përgjithshme të Policisë së Shtetit, drejtorive vendore të policisë dhe Drejtorisë së Përgjithshme të Gjendjes Civile për shtetasit që aplikojnë për fitimin, rifitimin e shtetësisë shqiptare dhe për shtetasit që kërkojnë heqjen dorë nga shtetësia shqiptare.
b) Kthimi i aplikimit të paraqitur në rastet e mungesës ose pasaktësisë së dokumentacionit për shtetasit që aplikojnë për fitimin, rifitimin e shtetësisë shqiptare dhe për shtetasit që kërkojnë heqjen dorë nga shtetësia shqiptare.
c) Trajtimin dhe nënshkrimin e kërkesave të ndryshme, nga persona fizikë dhe juridikë shtetas shqiptarë dhe/ose të huaj, për çështjet që lidhen me shtetësinë shqiptare.
3. Delegimin e vulës, zëvendësministrit të Brendshëm dhe drejtorit të përgjithshëm Rregullator dhe Përputhshmërisë për praktikat e përcaktuara në pikat 1 dhe 2 të këtij urdhri.
4. Kompetencat sipas përcaktimit të pikave 1 dhe 2 të këtij urdhri do të ushtrohen nga data 18.5.2021 deri në shfuqizimin e këtij urdhri.
5. Për zbatimin e këtij urdhri ngarkohet zëvendësministri i Brendshëm, dhe drejtori i përgjithshëm Rregullator dhe Përputhshmërisë.
[bookmark: _GoBack]6. Me njohjen dhe zbatimin e këtij urdhri ngarkohet Drejtoria e Azilit dhe  të Huajve, si dhe Shtetësisë dhe Sektori i Arkiv-Protokollit.
7. Ngarkohet Sekretari i Përgjithshëm për sigurimin e zbatimit dhe kontrollin e zbatimit të këtij urdhri.
8. Urdhri nr. 170, datë 3.3.2021, “Për delegimin e kompetencave” dhe urdhri nr. 314, datë 25.9.2020, “Për delegimin e kompetencave”, shfuqizohen.
Ky urdhër hyn në fuqi menjëherë dhe botohet në Fletoren Zyrtare.

